ઘેર નવી વહુ આવે ત્યારે છોકરાના સિંગલ બેડરૂમને ડબલ કરવા બધું આઘું પાછું થાય, તેમ કોમ્પ્યુટર આવતાં ટેબલ પર પડેલા ધૂળ ખાતા ચોપડાઓ અને કચરપટ્ટી અન્યત્ર ખસેડી, ધૂળ ઝાપટી, કોમ્પ્યુટરને સાંકડમાંકડ જગ્યા કરી ઘુસાડવામાં આવે છે. કોમ્પ્યુટર ઇન્સ્ટોલ કરી ટેકનીશિયન જાય એટલે તરત ચાંદલા કરી કોમ્પ્યુટરને ફાટેલી ચાદરનું રક્ષા કવચ ચઢાવવામાં આવે છે. એ કહેવાની જરૂર નથી કે ગુજજુ નર અઠવાડિયા સુધી કોમ્પ્યુટર ચાલે એની ખાતરી કરીને પછી જ વેચનારને રૂપિયા ચૂકવે છે. આ તરફ વેચનારને પણ ખબર છે, કે અઠવાડિયા સુધી તો કોમ્પ્યુટર વપરાશે જ નહિ, ખાલી સાફસૂફ જ થશે, એટલે બગડવાની ખાસ શક્યતા નથી. એટલે એ પણ પેમેન્ટ માટે અઠવાડિયું ખમી ખાય છે.